Dit was teen die einde van die jaar 1966 dat die sendeling Erlo Stegen na 12 jaar van sendingwerk onder die Zoeloes, aan die einde van homself gekom het. Met 'n diepe verlange en soeke na die volheid en krag waarvan ons in die Bybel lees, het hy daagliks saam met 'n groepie Christene te Mapumulo bymekaargekom vir tye van gebed. Hulle het hulself in die lig van God se Woord gestel en Sy aangesig gesoek vir die sleutel na 'n lewe waarin God kan werk soos Hy wil, 'n lewe van oorwinning in plaas van een van kragteloosheid en neerlaag. Na 'n tydperk van intense verootmoediging en loutering, waarin hulle gereinig is van dit wat skeiding maak tussen 'n mens en God, en 'n mens en sy medemens, het die Here die hemele geopen en met groot krag begin werk (Jes. 64:1).
Verskeie OPLEIDINGSFASILITEITE is op die been gebring, waaronder 'n skool, onderwyskollege en skool vir volwasse opleiding.
Die Sending poog so ver moontlik om selfversorgend te wees. Om in die fisiese behoeftes van werkers en besoekers te voorsien, is daar 'n groot verskeidenheid boerderybedrywighede aan die gang op die sendingstasie. Behalwe vir beeste, hoenders, groente en vrugte, is daar ook 'n heuningboerdery, noedelfabriek, pottebakkery en konfytfabriek. 'n Melkery verwerk melk tot 'n verskeidenheid melkprodukte soos joghurt en maas. Wat nie vir eie gebruik nodig is nie, word verkoop en met die geld kan dinge aangekoop word wat nie self geproduseer kan word nie. 'n Bakkery voorsien al die brood wat nodig is en verskeie werkswinkels doen die elektriese reparasies, loodgieters-, hout- en motorwerktuigkundige werk van die sendingstasie self.
Ons het ongeveer 25 verskillende selfversorgingsprojekte, wat gedurig uitbrei soos wat die behoeftes groter word. Dit is deel van die sendingwerk aangesien dit in die eerste plek daarop gemik is om in die behoeftes van ons en ons besoekers te voorsien. Ons het 'n hele aantal kweekhuise (glas en plastiek) waar 'n verskeidenheid gespesialiseerde groente geproduseer word - in die eerste plek vir gebruik op die sendingstasie en wat ook verkoop word om fondse in te bring. Onlangs is ook met 'n waterbottelingsfabriek begin nadat geboor is en water van 'n besonder hoë gehalte gevind is. Hierdie water word onder die handelsnaam aQuellé bemark.